1. ΝΟΜΟΣ 2040 της 22/26 Φεβρ.1920 (ΦΕΚ Α΄ 47) Περί αναγκαστικής απαλλοτριώσεως κτημάτων προς εκτέλεσιν υδραυλικών εργασιών Άρθρ.1.-Κτήματα αναγκαιούντα προς εκτέλεσιν υδραυλικών εργασιών δια την ανεύρεσιν, συλλογήν και διοχέτευσιν υδάτων εις πόλεις, κώμας και συνοικισμούς, απαλλοτριούνται αναγκαστικώς, οριστικώς ή προσωρινώς, εκδιδομένου, προτάσει του επί της Συγκοινωνίας Υπουργού, Β.Δ/τος αναγνωρίζοντος την λόγω δημοσίας ωφελείας ανάγκην της απαλλοτριώσεως, επί τη βάσει κτηματολογικού διαγράμματος εμφαίνοντος τ’ απαλλοτριωτέα κτήματα κατ’ έκτασιν και είδος, όπερ διάγραμμα, εγκρινόμενον παρά του Υπουργού της Συγκοινωνίας, προσαρτάται εις το Β.Δ/μα. Άρθρ.2.-Η ως άνω απαλλοτρίωσις δύναται να λάβη χώραν υπέρ, και δαπάναις του Δημοσίου, των Δήμων, των Κοινοτήτων των Λιμενικών επιτροπών και παντός άλλου ιδρύματος ή νομικού προσώπου ή και ιδιώτου, εις ους δυνάμει ειδικής συμφωνίας ήθελεν ανατεθή η εκτέλεσις των εν λόγω υδραυλικών εργασιών, ή οίτινες ήθελον αναλάβει την ιδία δαπάνη εκτέλεσιν αυτών, κατόπιν εγκρίσεως του Υπουργού της Συγκοινωνίας. Άρθρ.3.-Η καταβλητέα αποζημίωσις δια τα επί τω ανωτέρω σκοπώ οριστικώς ή προσωρινώς απαλλοτριούμενα κτήματα ορίζεται κατά τας διατάξεις των άρθρ. 2, 3 και 4 του Νόμ. ΓπΝΑ΄ της 4ης Δεκ. 1911 και του περί αυθεντικής ερμηνείας του άρθρ. 3 του υπ’ αριθ. 103 Νόμου. Άρθρ.4.-Αι κατά τας διατάξεις του παρόντος εκτελούμεναι υδραυλικαί εργασίαι δεν θίγουσι τα κεκτημένα ιδιωτικά δίκαια επί των ρεόντων επί της επιφανείας ή υπογείως δια χειροποιήτων έργων υδάτων. Πάσα εκ τοιαύτης τυχόν προσβολής αξίωσις εισάγεται εις τα τακτικά δικαστήρια, δικαζομένη κατά προτίμησιν άνευ πράξεως του Προέδρου την πρώτην δικάσιμον μετά τριάκοντα ημέρας από της κοινοποιήσεως, αποκλειομένης εν πάση περιπτώσει της παρεμποδίσεως των εργασιών δια της λήψεως προσωρινών μέτρων. 